ขู่ตะเพิด21บจ.ขีดเส้นสิ้นปีเร่งแก้ไขเหตุเพิกถอน
ตลาดหลักทรัพย์ขู่เพิกถอน 21 บจ.ใน NPG ระยะที่ 3 แก้ไขคุณสมบัติภายในสิ้นปีนี้ &#8220;BLISS&#8221; นอกตลาดคึกคัก
3 มิ.ย. 2556

ตลาดหลักทรัพย์ขู่เพิกถอน 21 บจ.ใน NPG ระยะที่ 3 แก้ไขคุณสมบัติภายในสิ้นปีนี้ “BLISS” นอกตลาดคึกคัก 
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ปี 2556 เป็นปีที่บริษัทจดทะเบียน (บจ.) ในกลุ่ม NPG ระยะที่ 3 ครบกำหนดต้องแก้ไขเหตุแห่งการเพิกถอนให้ได้ จำนวน 21 บริษัท หากไม่สามารถแก้ไขได้ จะถูกเพิกถอนออกจากการเป็นบริษัทจดทะเบียน
ทั้งนี้ ตลาดหลักทรัพย์จะพิจารณางบการเงินงวดสิ้นปี 2556 รู้ผลเดือน เม.ย. 2557 หาก บจ.ใดมีพัฒนาการที่ดี สามารถขยายระยะเวลาออกไปได้อีก 1 ปี โดยตลาดพิจารณาเป็นรายๆ ไป 
“ตลาดหลักทรัพย์ถือว่าได้ให้โอกาสและเวลา บจ.ในกลุ่ม NPG แก้ไขเหตุแห่งการเพิกถอนมานานแล้ว เพราะหลายบริษัทมีปัญหามาตั้งแต่วิกฤตปี 2540 และก็พบว่ามีหลายบริษัทเริ่มหาพันธมิตรแล้ว” นายศักรินทร์ กล่าว
ล่าสุด บริษัท ดาต้าแมท (DTM) หนึ่งในบริษัท NPG ระยะที่ 3 รายงานตลาดว่า ศาลล้มละลายกลางมีคำสั่งให้ยกเลิกคำสั่งฟื้นฟูกิจการ อำนาจการจัดการ กลับไปอยู่ภายใต้การดูแลของผู้บริหารและผู้ถือหุ้น 
สำหรับบริษัท ไทยยูนีคคอยล์เซ็นเตอร์ (TUCC) ถูกจัดเข้าไปอยู่ในกลุ่ม NC เมื่อวันที่ 19 เม.ย. 2556 เนื่องจากไม่ส่งงบการเงินตามกำหนด 
แหล่งข่าวจากโบรกเกอร์ กล่าวว่า หุ้นบลิสเทล (BLISS) ได้เพิ่มทุนขายเฉพาะเจาะจง (พีพี) 0.012 บาท บางกระแสว่าวันที่ 18 มิ.ย.นี้ จะกลับมาซื้อขายในตลาดอีกครั้ง ปัจจุบันมีการเสนอซื้อขายนอกตลาดที่ 0.11-0.13 บาท ซึ่งธุรกิจใหม่ที่กลุ่มทุนใหม่ใส่เข้ามาคือ การเป็นผู้วางระบบเครือข่ายโทรศัพท์ 3จี
นอกจากนี้ นายบี เตชะอุบล รายงานการขายหุ้น บริษัท เคเทค คอนสตรัคชั่น (KTECH) 25.90% เมื่อวันที่ 27 พ.ค.คงเหลือหุ้น 27.3% ขณะที่ น.ส.อุไรวรรณ แซ่หลี ได้มา 14.76% และ SURIYA THEPAKUM ได้มา 9.83% 
ดังนั้น ตามเกณฑ์เพิกถอนของตลาดหลักทรัพย์ เมื่อบริษัทมีส่วนของผู้ถือหุ้นต่ำกว่าศูนย์ ทรัพย์สินลดลงอย่างมีนัยสำคัญ หยุดประกอบธุรกิจทั้งหมดหรือเกือบทั้งหมด ตลาดจะให้เวลาปรับปรุงคุณสมบัติ 3 ปี กำหนดเป็น 3 ระยะ ได้แก่ NC ระยะที่ 12 และ 3 แต่ละระยะมีเวลา 1 ปี และสามารถขอขยายระยะเวลาได้ 1 ครั้ง รวมทั้งหมดไม่เกิน 4 ปี หากแก้ไม่ได้จะนำเข้าไปอยู่ในหมวด NPG อีก 3 ระยะ โดยสรุปตลาดให้เวลาในการแก้ไขเป็น 7 ปี